<classify> JOTO la wabunge wa upinzani kuvihama vyama vyao na kujiunga na Chama Cha Mapinduzi CCM, linazidi kuongezeka baada ya Mbunge wa Jimbo la Serengeti kupitia Chama cha Demokrasia na Maendeleo CHADEMA, Marwa Chacha kutangaza kukihama chake na kujiunga na chama tawala.Hatua ya Chacha inafikisha idadi ya watano wakiwemo watatu kutoka Chadema waliovihama vyama vyao siku za hivi karibuni na kujiunga na CCM kwa kauli za kutaka kuunga mkono juhudi mbalimbali za kimaendeleo zinazofanywa na Serikali ya Awamu ya Tano chini ya Rais John Magufuli. Wabunge hao walioihama Chadema mbali na Chacha ni Julius Kalanga Monduli, G odwin Mollel Siha pamoja na Mwita Waitara Ukonga wakati kwa upande wa CUF, Maulid Mtulia Kinondoni na Zuberi Kuchauka Liwale.Juzi akizungumza wakati wa kufungua Daraja la Juu la Mfugale eneo jijini Dar es Salaam, Rais Magufuli alisema milango ya CCM iko wazi kupokea viongozi wowote wale ambao wako tayari kutua mizigo, akirejea baadhi ya maandiko ambayo yanasema, njooni kwangu ninyi nyote wenye kulemewa na mizigo nami nitawapumzisha.Akizungumzia uamuzi wake huo jana kwa simu, Chacha alisema kuhamia CCM kumekuja baada ya kuridhishwa na maendeleo yanayofanywa na Serikali ya Awamu ya Tano chini ya Rais Magufuli, hatua iliyomfanya kutoona sababu za kuendelea kumpinga kwa kubaki ndani ya Chadema. Alisema aliopoomba kuwa mwakilishi wa jimbo hilo la Serengeti, azma yake ilikuwa kuwaletea maendeleo wananchi wa jimbo hilo, kama ambavyo Rais Magufuli anavyofanya kwa Watanzania, huku akiahidi kuendelea na mkakati huo endapo atapewa nafasi nyingine ya ubunge katika kuwatumia wananchi hao.Nimeomba CCM wanipokee hilo ndilo jambo la msingi kwa sasa, sijui kama watanikubalia au la! Lakini endapo ikitokea wakanikubali na ikawapendeza nigombee tena kwa nafasi nyingine ya kuwawakilisha wananchi wa Serengeti nitashukuru zaidi, alisema Chacha aliyekuwa mmoja wa wabunge machachari alipokuwa Chadema.Akizungumzia hatua ya mbunge huyo kuhamia CCM, Mkurugenzi wa Itifaki, Mawasiliano na Mambo ya Nje wa Chadema, John Mrema alisema chama hicho hakijashitushwa na uamuzi wa Chacha pamoja na kuwa walipata taarifa za mbunge huyo kuhama kupitia mitandaoni. Na sisi tumezisikia taarifa za Chacha kuhama kupitia mitandao, hajatutaarifu kwa njia yoyote, lakini hata tulipofanya juhudi za kumtafuta kwa njia ya simu ili kujua undani wa taarifa hizo, hatukuweza kumpata, alisema Mrema.Alisema hatua ya wanachama wake mbalimbali kukihama chama hicho wakiwemo wabunge na madiwani, ni kitendo cha kawaida katika siasa, na siyo habari mpya kwao kiasi cha kuwafanya washangazwe na jambo hilo. CCM kupitia kwa Katibu wa Itikadi na Uenezi, Humphrey Polepole, ilimpongeza mbunge huyo kwa kutumia uhuru wake wa Katiba wa kujiunga na chama ambacho kimesimama kwa dhati kusukuma gurudumu la maendeleo.Polepole alisema Watanzania ni watu wanaopenda mshikamano na umoja hasa katika masuala ya ujenzi wa Taifa na kwamba kazi kubwa anayoendelea kuifanya Rais Magufuli inaonekana wazi wazi nchini kiasi cha kushuhudiwa na waungwana na wanaotambua thamani ya maendeleo ya nchi. Alisema Serikali ya Awamu ya Tano chini ya CCM imefanya na inaendelea kutekeleza miradi mbalimbali mikubwa ya kimaendeleo ikiwemo ya ujenzi wa miundombinu, hatua inayowafanya watu wengi kuiunga mkono CCM.Alisema CCM inawakaribisha wanachama wengine kutoka vyama mbalimbali nchini wanaotaka kujiunga na harakati za kuletea Taifa maendeleo zinazofanywa na CCM chini ya Rais Magufuli. Hivi karibuni katika ziara ya Rais Magufuli wilayani Serengeti Mkoa wa Mara, mbunge huyo alipata nafasi ya kuzungumza na kutoa kero za jimbo lake, lakini baadhi ya watu walianza kumzomea na ndipo alipowanyamazisha kwa kuwaambia wanyamaze kwani kama shida ni upinzani naye anaweza kuwa CCM vilevile. Serikali yabana NGOs  <topic>: kitaifa 